Skorsing van twee regters aanbeveel(Argieffoto) Die regterlike dienskommissie (RDK) het ŉ aanbeveling aan pres. Cyril Ramaphosa gedoen om twee regters voorlopig te skors weens hul versuim om verskeie hofuitsprake wat voorbehou is, te lewer. Die RDK sê indien daar vasgestel word dat regters Tshifiwa Maumela en Nomonde Mngqibisa-Thusi, albei Gautengse regters, wel versuim het om die uitsprake wat voorbehou is te lewer, sal dit dui op die regters se onvermoë, growwe onbevoegdheid of growwe wangedrag – veral gegewe die omvang van die vertragings en die nadeel wat dit vir die geraakte partye inhou. Die RDK het nou gevra dat die hoofregter ŉ regterlike gedragstribunaal aanwys om die klagtes te ondersoek en die president dan oor sy besluit te adviseer. “Weens die erns van die klagte het die RDK ook besluit om ŉ aanbeveling aan die president te doen om regters Maumela en Mngqibisa-Thusi te skors hangende die uitkoms van die tribunaalproses. Dit gaan gepaard met bepaalde voorwaardes, wat insluit dat die regters tydens die skorsingstydperk alle sake wat hulle tans aanhoor, moet afhandel,” sê adv. Sesi Baloyi, woordvoerder van die RDK. Maroela Media het vroeër berig regter Mngqibisa-Thusi het in Februarie 2021 al uitspraak voorbehou in ŉ dispuut tussen die departement van militêre veterane en ŉ maatskappy wat gesondheidsdienste aan dié departement gelewer het. Meer as twee jaar later was daar steeds geen uitspraak nie.